Ir-Regolament tal-Kummissjoni (KE) Nru 585/2004
tas-26 ta' Marzu 2004
li jemenda r-Regolament (KE) Nru 282/2004 li jintroduċi dokument għad-dikjarazzjoni ta' l-annimali minn pajjiżi terzi li jidħlu fil-Komunità u l-kontrolli veterinarji li jsiru fuqhom
(Test b'rilevanza għaż-ŻEE)
IL-KUMMISSJONI TAL-KOMUNITAJIET EWROPEJ
Wara li kkunsidrat it-Trattat li jistabbilixxi l-Komunitajiet Ewropej,
Wara li kkunsidrat id-Direttiva tal-Kunsill 91/496/KEE tal-15 ta' Lulju 1991 li jistipula l-prinċipji li jirregolaw l-organizzazzjoni ta' kontrolli veterinarji fuq annimali li jidħlu fil-Komunità minn pajjiżi terzi u li temenda d-Direttivi 89/662/KEE, 90/425/KEE u 90/675/KEE [1], u b'mod partikolari l-Artikolu 3(2) u l-Artikolu 7(2) tagħha,
Billi:
(1) Id-disposizzjonijiet transitorji għall-postijiet ta' kontrolli fil-fruntieri bejn l-Istati Membri u l-Istati Membri ġodda, li huma mistennija jiġu aboliti ma' l-adeżjoni, ma humiex ċari biżżejjed fl-Artikolu 8 tar-Regolament (KE) Nru 282/2004 li jintroduċi dokument għad-dikjarazzjoni ta' l-annimli minn pajjiżi terzi li jidħlu fil-Komunità [2] u l-kontrolli veterinarji li jsiru fuqhom, u għandhom jerġgħu jinkitbu mill-ġdid biex tkun evitata kull ambigwità.
(2) Id-dokument veterinarju komuni tad-dħul (CVED) fir-Regolament (KE) Nru 282/2004 ma huwiex eżatt fir-rigward tad-dikjarazzjonijiet mill-persuna responsabbli għat-tagħbija fil-kaxxa 25 u l-veterinarju uffiċjail fil-kaxxa 42 u dak id-dokument għandu jerġa' jinkiteb mill-ġdid.
(3) Bl-għan li jkunu ċċarati dawn il-punti kollha, ir-Regolament (KE) Nru 282/2004 għandu għalhekk jiġi emendat.
(4) Il-miżuri previsti f'dan ir-Regolament huma skond l-opinjoni tal-Kumitat Permanenti dwar il-Katina Alimentari u s-Saħħa ta' l-Annimali,
ADOTTAT DAN IR-REGOLAMENT:
Artikolu 1
Ir-Regolament (KE) Nru 282/2004 huwa permezz tal-preżenti emendat kif ġej:
1. L-Artikolu 8 jiġi mibdul b'dan li ġej:
"Artikolu 8
Sa l-1 ta' Mejju 2004 dan ir-Regolament ma għandux jgħodd għall-postijiet ta' kontroll fil-fruntieri mniżżla fl-Anness II li huma mistennija jiġu aboliti ma' l-adeżjoni tar-Repubblika Ċeka, ta' l-Ungerija, tal-Polonja, ta' l-Islovenja u ta' l-Islovakkja.";
2. il-mudell tad-dokument veterinarju komuni tad-dħul fl-Anness I jiġi mibdul bil-mudell fl-Anness mehmuż hawnhekk.
Artikolu 2
Dan ir-Regolament għandu jidħol fis-seħħ fil-31 ta' Marzu 2004.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fis-26 ta' Marzu 2004.